b'\n_START_ARTICLE_\nGlyseraldehydi-3-fosfaattidehydrogenaasi\n_START_PARAGRAPH_\nGlyseraldehydi-3-fosfaattidehydrogenaasi on entsyymi, joka katalysoi glykolyysin kuudennessa vaiheessa tapahtuvaa glyseraldehydi-3-fosfaatin muuttamista 1,3-bisfosfoglyseraatiksi.. Glykolyysin lis\xc3\xa4ksi entsyymill\xc3\xa4 on havaittu olevan rooli my\xc3\xb6s transkription aktivoinnissa ja apoptoosin laukaisemisessa.\n_START_SECTION_\nGlykolyysi\n_START_PARAGRAPH_\nGlyseryyli-3-fosfaattidehydrogenaasi katalysoi glykolyysiss\xc3\xa4 glyseraldehydi-3-fosfaatin muutamista 1,3-bisfosfoglyseraatiksi. Katalyysi on kolmivaiheinen. Ensimm\xc3\xa4isess\xc3\xa4 vaiheessa koentsyymin\xc3\xa4 toimiva NAD\xe2\x81\xba-molekyyli kiinnittyy entsyymiin, mink\xc3\xa4 j\xc3\xa4lkeen substraattina oleva glyseraldehydi-3-fosfaatti muodostaa entsyymin aktiivisessa kohdassa kysteiinin sulfhydryyliryhm\xc3\xa4n kanssa tiohemiasetaaliv\xc3\xa4lituotteen. Toisessa vaiheessa vetyatomi ja kaksi elektronia siirtyy NAD\xe2\x81\xba:lle, jolloin se pelkistyy NADH:ksi. Saman aikaisesti tioasetaaliryhm\xc3\xa4n happiatomi luovuttaa protonin, jolloin syntyy hyvin korkeaenerginen tioesteri. Kolmannessa vaiheessa tioesteri reagoi fosfaatti-ionin kanssa, jolloin syntyy 1,3-bisfosfoglyseraatti. T\xc3\xa4ll\xc3\xb6in vapautuu my\xc3\xb6s NADH._NEWLINE_Arseenimyrkytyksess\xc3\xa4 arsenaatti-ionit est\xc3\xa4v\xc3\xa4t 1,3-bisfosfoglyseraatin muodostumisen. Arsenaatti-ioni liittyy glyseraldehydi-3-fosfaattidehydrogenaasiin kiinnittyneeseen glyseraldehydi-3-fosfaattiin ja est\xc3\xa4\xc3\xa4 n\xc3\xa4in fosfaatti-ionin liittymisen. N\xc3\xa4in muodostunut yhdiste hydrolysoituu 3-fosfoglyseraatiksi. T\xc3\xa4ll\xc3\xb6in ei muodostu solun energiantuotannolle t\xc3\xa4rkeit\xc3\xa4 yhdisteit\xc3\xa4 kuten NADH:ta ja ATP:t\xc3\xa4, jota muodostuisi glykolyysin seuraavassa vaiheessa, kun 1,3-bisfosfoglyseraatti muunnetaan 3-fosfoglyseraatiksi.\n_START_SECTION_\nToimintaolosuhteet, aktivaattorit ja inhibiittorit\n_START_PARAGRAPH_\nGlyseryyli-3-fosfaattidehydrogenaasi toimii, eli\xc3\xb6st\xc3\xa4 riippuen, parhaiten silloin, kun l\xc3\xa4mp\xc3\xb6tila on 25\xe2\x80\x9364\xc2\xa0\xc2\xb0C ja pH on 7\xe2\x80\x9310. Entsyymin aktivaattoreina toimivat muun muassa natrium-, kalium- ja ammoniumionit. Entsyymin inhibiittoreita ovat muun muassa 2,3-bisfosfoglyseraatti, ATP sek\xc3\xa4 muutamat metalli-ionit, kuten kadmiumim, kuparin ja elohopean ionit.'